Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Illum huwa l-ewwel anniversarju tad-Dikjarazzjoni Konġunta mill-President Juncker u l-President Trump, li nediet il-fażi l-ġdida fir-relazzjoni bejn l-Istati Uniti u l-Unjoni Ewropea. Bħala l-ewwel pass, il-Presidenti stabbilew Grupp ta' Ħidma Eżekuttiv, kopresedut mill-Kummissarju għall-Kummerċ Cecilia Malmström u mill-kontroparti tagħha, ir-Rappreżentant tal-Kummerċ tal-Istati Uniti Robert Lighthizer, biex jaħdmu fuq perkorsi differenti għall-kooperazzjoni identifikati fid-Dikjarazzjoni Konġunta. Wara li għaddiet sena, inkisbu sensiela ta' azzjonijiet konkreti, biex ir-relazzjoni transatlantika li tiswa triljun dollaru ttellgħet għal-livell li jmiss. Illum ġie ppubblikat rapport dwar l-implimentazzjoni tad-Dikjarazzjoni Konġunta bejn l-UE u l-Istati Uniti tal-25 ta' Lulju 2018, li jagħti ħarsa ġenerali tal-progress li sar u li jagħti xhieda tal-profondità tal-impenn bejn l-Unjoni Ewropea u l-Istati Uniti tul l-aħħar sena, kemm fil-livell politiku kif ukoll dak tekniku. F'din l-okkażjoni, il-President tal-Kummissjoni Ewropea, Jean-Claude Juncker qal: “L-Unjoni Ewropea qed twettaq dak li l-President Trump u jiena konna qbilna dwaru bħal-lum sena ilu. Irridu li jkollna sitwazzjoni li tkun vantaġġjuża għal kulħadd, kemm għall-Unjoni Ewropea kif ukoll għall-Istati Uniti. Peress li għandna waħda mir-relazzjonijiet ekonomiċi l-aktar importanti fid-dinja, irridu nkomplu nsaħħu l-kummerċ bejnietna abbażi tal-ispirtu pożittiv ta' Lulju tas-sena l-oħra.” Sa minn Lulju 2018 ‘l hawn, l-UE żiedet b'mod sinifikanti l-importazzjonijiet tal-gass naturali likwifikat (LNG) mill-Istati Uniti b'aktar minn 367%. Sa issa, fl-2019, terz mill-esportazzjonijiet totali tal-LNG mill-Istati Uniti marru lejn l-UE. L-Istati Uniti hija t-tielet l-akbar fornitur tal-UE ta' LNG filwaqt li l-UE ħadet il-pożizzjoni tad-destinazzjoni primarja tal-esportazzjonijiet tal-LNG tal-Istati Uniti. L-importazzjoni lejn l-UE ta' fażola tas-sojja mill-Istati Uniti żdiedet bi kważi 100% bejn Lulju 2018 sa' Ġunju 2019, meta mqabbel mal-istess perjodu s-sena ta' qabel. L-Istati Uniti issa hija l-fornitur numru wieħed tal-fażola tas-sojja tal-Ewropa u kienet kapaċi tespandi s-suq ulterjorment, wara d-deċiżjoni tal-Kummissjoni Ewropea fid-29 ta' Jannar 2019 li tawrotizza l-użu tal-fażola tas-sojja mill-Istati Uniti għall-bijokarburanti. Wara l-mandat tal-Kunsill tal-15 ta' April 2019 biex jinfetħu taħdidiet mal-Istati Uniti għal ftehim orizzontali dwar il-valutazzjoni tal-konformità, diġà kien hemm tliet sessjonijiet ta' diskussjonijiet kostruttivi dwar il-kooperazzjoni regolatorja. Jekk isir ftehim bejn l-UE u l-Istati Uniti dan ikun jippermetti lill-esportaturi minn firxa wiesgħa ta' setturi biex jiksbu ċ-ċertifikazzjoni tal-prodotti tagħhom fil-pajjiż tagħhom stess (minflok, pereżempju, ma joqogħdu jibagħtu kampjuni lejn id-destinazzjoni tal-esportazzjoni). Il-Kunsill ta lill-Kummissjoni l-awtorizzazjoni biex tiftaħ taħdidiet mal-Istati Uniti dwar l-eliminazzjoni tat-tariffi fuq il-prodotti industrijali. Filwaqt li għadu ma kienx possibbli li jibdew negozjati f'dan il-qasam minħabba l-objettivi diverġenti taż-żewġ naħat, l-UE għadha lesta li timpenja ruħha mal-Istati Uniti fuq il-linji maqbula lejn iż-żewġ Presidenti f'Lulju 2018. Rigward il-kooperazzjoni dwar l-istandards, l-UE ippreżentat l-ideat tagħha dwar kooperazzjoni aktar profonda f'setturi strateġiċi, b'mod partikolari dawk relatati ma' teknoloġiji emerġenti, bħal ma huma l-istampar bit-3D, ir-robotika u l-vetturi konnessi. Sar progress importanti fl-oqsma tal-farmaċewtika, l-apparat mediku u ċ-ċibersigurtà. Fejn jidħlu l-farmaċewtiċi, l-UE u l-Istati Uniti laħqu pass importanti fl-11 ta' Lulju 2019, hekk kif l-awtoritajiet tal-Istati Membri kollha tal-UE ingħataw għarfien taħt il-Ftehim ta' Rikonoxximent Reċiproku (MRA) fejn jidħlu l-prattiki tajba ta' manifattura għal mediċini kkunsmati min-nies. Dan diġà wassal għal qtugħ fil-kosti għan-negozji u biex jiġu liberati riżorsi amministrattivi, bl-evitar tad-duplikazzjoni tal-ispezzjonijiet. L-UE u l-Istati Uniti impenjaw ruħhom biex jidentifikaw u jindirizzaw distorsjonijiet ikkawżati minn prattiki kummerċjali inġusti li jħarbtu s-suq. Flimkien mal-Ġappun, iż-żewġt isħab ippreżentaw proposta konġunta fl-Organizzazzjoni Dinjija tal-Kummerċ (WTO) biex titjieb il-konformità tal-Membri ma' rekwiżiti ta' trasparenza. Il-proċess trilaterali bejn l-UE, l-Istati Uniti u l-Ġappun mistenni wkoll iwassal għal proposti ta' regoli ġodda dwar is-sussidji industrijali u l-impriżi proprjetà tal-Istati. B'żieda ma' dan, eżempju reċenti li jillustra l-kooperazzjoni eċċellenti mrawma bl-ispirtu tad-Dikjarazzjoni Konġunta ta' Lulju 2018 huwa l-ftehim li ntlaħaq dwar is-sehem tal-kwota tar-rata tariffarja bla dazju għall-esportazzjonijiet mill-Istati Uniti taċ-ċanga bla ormoni lejn is-suq tal-UE. L-UE għadha taħdem favur il-kawża li jintemmu t-tariffi tal-Istati Uniti fuq l-azzar u l-aluminju ġej mill-UE, li tkun ta' benefiċċju wkoll għall-Istati Uniti peress li l-produtturi Amerikani jkunu jistgħu jġibu dawn il-materjali bi prezz aktar irħis mill-UE. Imbagħad, l-UE tkun tista' wkoll tneħħi t-tariffa ta' bilanċ fuq l-esportazzjonijiet mill-Istati Uniti. L-isfond L-Istati Uniti u l-Unjoni Ewropea għandhom relazzjoni ta' kummerċ bilaterali ta' triljun dollaru, b'aktar minn EUR 3 biljuni f'kummerċ bidirezzjonali kull jum. Flimkien iż-żewġ naħat jgħoddu aktar minn 830 miljun ċittadin u qrib il-50% tal-Prodott Domestiku Gross tad-dinja. Din hija l-akbar relazzjoni ekonomika fid-dinja. Permezz tad-Dikjarazzjoni Konġunta tat-25 ta' Lulju 2018, il-President Juncker u l-President Trump esprimew l-impenn tagħhom li jkomplu jsaħħu din ir-relazzjoni kummerċjali għall-benefiċċju taċ-ċittadini kollha Amerikani u Ewropej. Aktar Informazzjoni Dikjarazzjoni Konġunta bejn l-Istati Uniti u l-UE ta' Lulju 2018 Rapport ta' Progress dwar l-implimentazzjoni tad-Dikjarazzjoni Konġunta tal-L-Erbgħa, 25 ta' Lulju 2018. Skedi informattivi L-analiżi ekonomika tal-Kummissjoni Mandat ta' negozjar Rapport fil-qosor tal-Konsultazzjoni Pubblika dwar il-Kooperazzjoni Regolatorja bejn l-UE u l-Istati Uniti Aktar informazzjoni dwar ir-relazzjoni kummerċjali attwali bejn l-UE u l-Istati Uniti